CELEX: C2007/069/56
Language: sk
Date: 2007-03-24 00:00:00
Title: Vec T-29/07: Žaloba podaná 9. februára 2007 – Lactalis Gestion Lait a Lactalis Investissements/Rada

24.3.2007   
            
            
               SK
            
            
               Úradný vestník Európskej únie
            
            
               C 69/27
            
         Žaloba podaná 9. februára 2007 – Lactalis Gestion Lait a Lactalis Investissements/Rada
   (Vec T-29/07)
   (2007/C 69/56)
   Jazyk konania: francúzština
   Účastníci konania
   
      Žalobkyne: Lactalis Gestion Lait SNC a Lactalis Investissements SNC (Laval, Francúzsko) (v zastúpení: A. Philippart, advokát)
   
      Žalovaná: Rada Európskej únie
   Návrhy žalobkýň
   
               —
            
            
               určiť, že článok 1 prvý odsek smernice 67/227/EHS, ku ktorému sa viaže štvrté odôvodnenie, zaväzuje členské štáty zrušiť a nahradiť kumulatívne viacstupňové systémy daní z obratu narušujúce hospodársku súťaž a vytvárajúce prekážku obchodu medzi členskými štátmi,
            
         
               —
            
            
               určiť, že článok 1 tretí odsek smernice 67/227/EHS, ku ktorému sa viaže ôsme odôvodnenie, zakazuje (starým aj novým) členským štátom praktizovať alebo prijímať opatrenia na paušálne vyrovnanie pri dovoze alebo vývoze týkajúce sa dane z obratu pri obchodovaní medzi členskými štátmi,
            
         
               —
            
            
               určiť, že článok 1 prvej smernice 67/227/EHS nahrádza kumulatívne viacstupňové systémy daní spoločným systémom dane z pridanej hodnoty a že zachovávanie alebo zavádzanie kumulatívnych viacstupňových daní narušujúcich hospodársku súťaž a vytvárajúcich prekážku obchodu musí byť zakázané,
            
         
               —
            
            
               určiť, že v rozpore s cieľom, ktorý si stanovila, poskytuje smernica Rady 2006/112/ES z 28. novembra 2006 o spoločnom systéme dane z pridanej hodnoty tým, že zrušuje prvú smernicu 67/227/EHS, s výnimkou článku 2 definujúceho vlastnosti DPH, neúplný a nesprávny obraz o existujúcich právnych predpisoch v oblasti DPH a narúša harmonizáciu právnych predpisov týkajúcich sa daní z obratu,
            
         
               —
            
            
               určiť, že Rada tým, že odstraňuje všetky odkazy na zásadu zákazu kumulatívnych viacstupňových daní a tým, že tak umožňuje zachovávanie a opätovné zavádzanie daní z obratu, ktoré môžu narušovať hospodársku súťaž a vytvárať prekážku obchodu medzi členskými štátmi, porušuje ciele stanovené článkami 3 a 93 ES a priamo a osobne zasahuje do záujmov žalobcov,
            
         
               —
            
            
               zrušiť článok 411-1 smernice 2006/112/ES v rozsahu, v akom zrušuje štvrté a ôsme odôvodnenie a prvý a tretí odsek článku 1 smernice Rady 67/227/EHS a zjavne porušuje články 3 a 93 ES,
            
         
               —
            
            
               zaviazať Radu nahradiť mimoriadne výdavky vynaložené žalobkyňami v tomto konaní.
            
         Žalobné dôvody a hlavné tvrdenia
   Žalobkyne sa touto žalobou domáhajú zrušenia článku 411-1 smernice Rady 2006/112/ES z 28. novembra 2006 o spoločnom systéme dane z pridanej hodnoty (1) v rozsahu, v akom zrušuje prvý a tretí odsek článku 1 prvej smernice Rady 67/227/EHS z 11. apríla 1967 o harmonizácii právnych predpisov členských štátov týkajúcich sa dane z obratu (2), stanovujúce zrušenie a zakazujúce zachovávanie alebo zavádzanie kumulatívnych viacstupňových daní.
   Žalobkyne tvrdia, že prijatím takejto smernice Rada porušuje ciele Zmluvy uvedené v článkoch 3 a 93 ES, ktoré stanovujú zosúlaďovanie právnych predpisov týkajúcich sa dane z obratu. Takisto tvrdia, že zrušenie smernice 67/227/EHS smernicou 2006/112/ES vedie k spochybňovaniu zásady zákazu kumulatívnych viacstupňových daní, ktoré podľa žalobkýň môžu svojou samotnou povahou narušovať hospodársku súťaž a vytvárať prekážku obchodu medzi členskými štátmi.
   
      (1)  Ú. v. EÚ L 347, s. 1.
   
      (2)  Ú. v. ES L 71, s. 1301; Mim. vyd. 09/001, s. 3.